Diari Oficial de la Generalitat Valenciana


Sumari del DOGV 6705, del 02-02-2012 (2012/865)

RESOLUCIÓ de 29 de novembre de 2011, del Servici Territorial d'Energia, per la qual s'atorga a Gas Natural Cegas, SA, autorització administrativa i aprovació d'execució del tram Albalat dels Tarongers-Gilet-Petrés de l'eix de gasificació de la Baronia. (CBREDE/2010/11/46).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6705

Data del DOGV
:   02-02-2012

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2012/865


Data del document
:   29-11-2011

Organisme emissor
:   Conselleria d'Economia, Indústria i Comerç

Tipus de document
:   Resolució

Descriptors 

:   * empresa privada

RESOLUCIÓ de 29 de novembre de 2011, del Servici Territorial d'Energia, per la qual s'atorga a Gas Natural Cegas, SA, autorització administrativa i aprovació d'execució del tram Albalat dels Tarongers-Gilet-Petrés de l'eix de gasificació de la Baronia. (CBREDE/2010/11/46). [2012/865]  
S'ha presentat la sol·licitud d'autorització administrativa i d'aprovació del projecte relativa a la instal·lació de gas natural més avall indicada.  
S'han efectuat els tràmits establits en el títol IV, capítol II del Reial Decret 1434/2002, de 27 de desembre, BOE de 31.12.2002, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i en el capítol II del Reial Decret Legislatiu 1/2008, d'11 de gener, BOE de 26.01.2008, pel qual s'aprova el Text Refós de la Llei d'Avaluació d'Impacte Ambiental de projectes.  
Per tant, este Servici Territorial, en l'àmbit de les competències que té atribuïdes, resol:   
  
Primer  
Atorgar al peticionari l'autorització administrativa de la instal·lació de gas natural que s'indica:  
Expedient: CBREDE/2010/11/46.  
Peticionari: Gas Natural Cegas, SA.  
Emplaçament/zona geogràfica: Albalat dels Tarongers, Gilet i Petrés.  
Projecte: autorització administrativa i aprovació d'execució del tram Albalat dels Tarongers- Gilet - Petrés de l'eix de gasificació de la Baronia.  
Punts de connexió: segons el plànol núm. 4894 - PG 1.1 Rev. 00.   
Pressions: MOP 10.  
Pressupost: 496.008,2 euros.  
La present autorització administrativa s'atorga a l'empara del que disposen els articles 3.3 apartat d) i 73.2 de la Llei 34/1998, de 7 d'octubre, BOE de 08.10.1998, del sector d'hidrocarburs, en la redacció donada per la Llei 12/2007, de 2 de juliol, BOE de 03.07.2007, de modificació de l'anterior, i queda sotmesa a les condicions següents:   
  
I. El titular d'esta autorització ha de constituir en el termini d'un mes, a partir de la data de la notificació de la present resolució, una garantia per valor de 9.920,16 euros, import del dos per cent del pressupost de la instal·lació que figura en l'expedient de sol·licitud, que s'ha de presentar en el Servici Territorial d'Energia de València, per a garantir el compliment de les seues obligacions, d'acord amb el que establix l'article 73.4 de la Llei 34/1998, en la redacció donada pel Reial Decret Llei 5/2005, d'11 de març, BOE de 14.03.2005, de reformes urgents per a l'impuls de la productivitat i per a la millora de la contractació pública.  
La dita fiança es constituirà en la Tresoreria del Servici Territorial de València de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular d'esta autorització una vegada que el Servici Territorial d'Energia de València formalitze l'acta de posada en marxa de les instal·lacions a què fa referència la present resolució.  
II. El titular ha de complir les obligacions que estrictament s'assenyalen en l'article 74, obligacions dels distribuïdors de gas natural, de la Llei 34/1998, en la redacció donada per la Llei 12/2007, així com les que s'assenyalen en l'article 10 del Reial Decret 1434/2002. En especial, està obligat a ampliar les instal·lacions de distribució, en l'àmbit geogràfic de la seua autorització, quan calga atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
  
III. El titular de la present autorització gaudirà, com a distribuïdor, dels drets que assenyala l'article 75 de la Llei 34/1998, en la redacció donada per la Llei 12/2007, així com els que s'assenyalen en l'article 10 del Reial Decret 1434/2002.   
IV. La present autorització s'entén sense perjuí i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que calguen per a la realització de les instal·lacions, d'acord amb la legislació sectorial corresponent o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, en la redacció donada pel Reial Decret Llei 5/2005.   
  
V. La present autorització no es concedix en cap cas amb drets exclusius d'ús, tal com indica l'article 73 de la Llei 34/1998, en la redacció donada per l'article vint-i-huit del Reial Decret Llei 5/2005.   
  
VI. La present autorització s'atorga sense perjuí de tercers i estalvis els drets particulars.  
VII. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.  
VIII. El peticionari ha de sol·licitar l'aprovació del projecte d'execució de la instal·lació dins del termini de sis mesos, comptadors a partir de l'endemà de la recepció d'este escrit. La caducitat de l'autorització administrativa es produirà si transcorregut el dit termini no ha sigut sol·licitat. El peticionari podrà sol·licitar, per raons justificades, una pròrroga del termini donat.  
  
Segon  
Aprovar el projecte d'execució de la instal·lació; en l'execució del projecte s'han de tindre en compte les condicions següents:  
1. Les obres s'han de realitzar-se d'acord amb el projecte presentat amb les variacions que, si és el cas, se sol·liciten i s'autoritzen.  
2. El peticionari ha de tindre en compte les prescripcions disposades en els reglaments vigents, així com les condicions que imposen els organismes afectats.  
3. Las instal·lacions han d'estar acabades dins del termini de sis mesos, comptadors a partir de l'endemà de la recepció d'esta resolució.  
4. El titular ha de donar compte de l'acabament de les obres per mitjà de la presentació de la sol·licitud d'acta de posada en servici, en els termes establits en l'article 85 del Reial Decret 1434/2002, i en l'article 9 de l'Orde de 18 de novembre de 1974, BOE de 06.12.1975, per la qual s'aprova el Reglament de Xarxes i Connexions de Combustibles Gasosos.   
5. Condicions mediambientals. El projecte s'ha de realitzar de conformitat amb les mesures previstes en l'estudi d'impacte ambiental tramitat i les modificacions introduïdes per les condicions següents:  
  
1. Obtindre l'informe regulat en l'article 11 de la Llei 4/1998, del Patrimoni Cultural Valencià, el sentit i les condicions del qual vincularan la present declaració d'impacte ambiental.  
En qualsevol cas, i per tal d'evitar impactes en zones pròximes a elements patrimonials fins i tot en nuclis urbans, l'estació de regulació i mesura del terme municipal d'Albalat dels Tarongers serà situada o soterrada o fora de l'entorn immediat del castell del municipi.  
  
2. El creuament del riu Palància al terme municipal de Petrés i Estivella s'ha de fer al voltant de les zones marcades en els plànols adjunts.  
En el pas del gasoducte pel barranc de l'Aljub, s'han d'abalisar els exemplars de Celtis australis a fi d'evitar-ne l'afecció.  
3. En el traçat del gasoducte pròxim a la zona forestal, s'ha de vetlar perquè la maquinària d'obra no afecte la vegetació forestal i abalisar estes zones en cas necessari  
4. S'ha de remetre al Servici d'Avaluació d'Impacte Ambiental qualsevol variació del traçat del gasoducte, incloent la variant plantejada al terme municipal de Sagunt, a fi que emeta la resolució que, si és el cas, corresponga.   
I, addicionalment, segons la resolució complementària a la declaració d'impacte ambiental de l'expedient 52/11 - AIA, s'han de complir les condicions mediambientals següents:  
1. Obtindre la decisió positiva de la Conselleria de Cultura, d'acord amb l'article 11 de la Llei 4/1998, del Patrimoni Cultural Valencià, per a l'addenda al traçat plantejada.  
2. Restaurar la zona d'obres de manera que es garantisca l'absència d'impacte paisatgístic.  
3. Abalisar els exemplars de Celtis australis pròxims a la zona d'obres a fi d'evitar-hi qualsevol tipus d'afecció.  
  
4. Realitzar els tràmits que calga en relació amb l'afecció als camins ramaders esmentats en l'apartat de consideracions ambientals de la present resolució.  
5. Sol·licitar els permisos que procedisquen a la Confederació Hidrogràfica del Xúquer.  
Podrà ser causa de revocació de la present resolució l'incompliment de les condicions que s'hi expressen; la variació substancial de les característiques descrites en la documentació presentada i que n'ha determinat l'atorgament, o una altra causa excepcional que ho justifique.  
Contra esta resolució, que no posa fi a la via administrativa, es pot interposar recurs d'alçada davant de la Direcció General d'Energia (Colom, 1, 46538 València) en el termini d'un mes comptador a partir de l'endemà a aquell en què tinga lloc la notificació d'esta resolució, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 29 de novembre de 2011.- El cap del Servici Territorial d'Energia: Enrique Climent Sirvent.